“Any de la Misericòrdia”

P. Toni Riera

**19. Pregar pels vius i pels morts**

Avui comentarem la setena obra de misericòrdia espiritual “Pregar pels vius i pels morts”.

L'obra de misericòrdia espiritual d'intercedir i pregar pels altres, és un acte que ens convida a oblidar-nos una mica de les nostres pròpies necessitats i pensar en les situacions i necessitats de la resta de persones.

Ho acostumem a fer amb freqüència quan preguem intercedint per persones estimades i també per altres que ni tan sols coneixem, fins i tot per les que ens han fet mal.

El Papa Francesc ja ens va assenyalar el camí a seguir quan es va reunir a Assís per la pregària interreligiosa.

Així mateix, no ens podem oblidar dels nostres germans difunts. El Catecisme de l'Església Catòlica, ens recorda la intercessió per ells per mitjà de la pregària. La nostra pregària no és un acte privat, passiu, centrat en alguna cosa inexistent, sinó un moment de comunió profunda, que va més enllà del que és palpable.

A través de l'oració entrem en contacte amb el nostre propi ésser i amb el més íntim i essencial de la resta dels éssers humans coparticipant dels nostres dons. Pregar pels vius i pels difunts, és fer conscient aquesta comunicació que existeix entre cada una de les persones tant les que peregrinen en aquest món com les que ja han conclòs aquesta peregrinació.

Les persones que ens ha deixat, creiem que Déu misericordiós ja les ha acollit i, el que faig és encomanar-me a elles perquè preguin al Pare per mi.